„ Þú gengur aldrei að neinu vísu í sjómennsku og útgerð “ „ I was sixty years old , just a kid with a crazy dream . “ Kanadíska ljóðskáldið og tónlistarmaðurinn Leonard Cohen á tónleikum í Lundúnum hjómar út um hálfopnar dyr á beitningaskúr á Breiðinni á Akranesi . Þar inni stendur Skagamaðurinn Steindór Oliversson og þræðir loðnu upp á öngla . Hann er trillukarl og ætlar með þessu að freista steinbítanna í Faxaflóa . Nú er komið vor . Farfuglarnir eru mættir á Breiðina . Það er tíminn til að leggja línuna fyrir þá gráu . Steindór lækkar í vini sínum Leonard Cohen þegar blaðamaður gengur í hús . „ It's written in the scriptures . It's written there in blood .... “ Hann heldur áfram að beita á meðan við spjöllum saman . „ Ég er nú mest á línu . Svo fer maður alltaf á handfæri í einhverja daga snemma á vorin þegar loðnan er að ganga yfir . Þá þýðir ekkert að leggja línuna því þorskurinn vill bara éta loðnu . Það var mjög stór og fínn þorskur hér í Faxaflóanum í vor . Alveg frá 8 kílóa til 40 - 50 kílóa fiskar sem maður var að draga . Þetta er búið að vera svona síðustu þrjú vorin . Það er gaman að eiga við þetta . Svo var fín veiði inni í Hvalfirði . Þangað fer ég þó aldrei eftir að stórskipasiglingar fóru að tíðkast þar . Ég fer alltaf í óstuð þegar ég sé dallana koma og missi allan veiðiáhuga . Ég kann ekkert við að fá risastór skip siglandi yfir veiðislóðina þar sem það liggur við að maður hrekjist undan upp í fjöru . Þess vegna fer ég aldrei þangað . Þetta er auðvitað bara sérviska , “ segir Steindór , lítur á blaðamann og glottir . Þessi yfirlýsing segir þó sitt . Steindór Oliversson er sjálfstæður maður sem fer sínar eigin leiðir . Hann setur nýja loðnu upp á krók og leggur snyrtilega ofan í línubalann . Þessi trillukarl hefur frá mörgu að segja . Lesa má bráðskemmtilegt viðtal við Steindór í Skessuhorni vikunnar .